Uongu Yatauyogana

## Uongu Yatauyogana (高一生)
Uongu Yatauyogana（1908-1954）

Uongu Yatauyogana, ngangan no Cuzo finacadan, Dipong a ngangan ci Yada inochi, kowaping ngangan ci Gao Yisen, o nano Tefue niyaro’ tamdaw i Alisan no Ciayi. Pikowan no Dipong Minci 41 (1908) miheca 7 folad 5 romi’ad a masofoc. O mama ci Yata Abari, sa’ayaway mitilid to no kaDipongan kiwiko a kapah no Cuzoko no Alisan, matayal i misolapay imeng; Taiso 7 (1918) miheca, nano mipakohacan ko pifoting madoka’ a mapatay. O ina ci Yada Aiko midotoc tono Cuzuko miliyaw haca mikadafo, oni ci Uongu Yatauyogana nao madipotay no matayalay i Kokyo sabisu jimusho koseki-ka no Ciayi no Taynanco a Dipong a tamdaw ci Otsuka Hisayoshi.

Ona micomoday to i Fanda banfan kaemangay pitilidan i Alisan no Caiyi no Taynanco, malinah tayra i Ciayi sokakko futsu-ka mitilid. Misawad i Taiso 13 (1924) miheca kaemangay pitilidan, mapasera tayra i Taynan sihan kakko futs-ka mitilid. Minanam to ni Niche, Marukusu ticukaku harateng, saki onkako, tilidan tadamaan ko pinanam.

O nika fangcal no pinanam mitilid, pakalayap to Kotaisi kara okura reta keito-dama itiya. ramasato, midama haca to nano Russia sakisowalan hakasi ci N. A.Nevskijan misolap to ka’amisay Cuzuko a sowal ato sakiniyaro’ay a tilidan, mapalalan i sakiharateng ato nengneng.

Sowa 5 (1930) miheca, misawad nai Taynan sihan kakko, itira i Taban kyokai kiwiko citodongay malasingsi ato micalapay no Taban imeng. Sowa 6 (1931) miheca, mararamod to fafahiyan no finacadan Yukawa Haruko (Gao Cunfan) kaying itiya.

Ci Uongu Yatauyogana o rakatay no Cuzuko Alisan mitiliday to sihan kiwiko a tamdaw, saki finacadan a harateng, nengneng to tata’ang ko nisafaloco’an, saka ira ko pisafaloco’ palowad to sakowan no niyah a harateng. Saka i Sowa 7 (1932) miheca, patireng to “Taban lakepot no kapah” no Cuzuko i Alisan, citodong to kakeridan; Sowa 8 (1933) miheca, sakapot to “mapapaliway selal”. Sowa 10 (1935) miheca, miteka ko Dipong pangangan to “Takasago-zoku” saan to yincumin, saka mikihatiya to “Takasago-zoku kapah kakeridan kaaini sa’opo”.

Nawhani o sanga’ayay a “pilifan” no Dipong ci Uongu Yatauyoganaan, kinapinapina Dayhiw no yincuminco no Taywan tayra i kasaniyaro’ mihomong mirarakat; tinako Sowa 15 (1940) miheca kina tosa tayra i Dipong, mikihatiya to no Dipong “2600 miheca sician kinen lisin” a ilisin. Talacowa matiratira aca, nika ci Uongu Yatauyogana i kalaloodan to no Taypinyang itiya, tadamaan ko pilalang ningra to pitahidang no Dipong to kapah no Cuzuko tayra i nanyo malood, nao nitefocan no kasafaled cingra itiya.

Macadam no Congko komintang ko Taywan i 1945 miheca i, mato sakalaheciaw sa ko nisafaloco’an ni Uongu Yatauyogana paretatenga to niyah a pikowan (Takayama jichi-ku) sanay, mato aira ko kahinatala. Dengan o kafalic to kowaping a ngangan to “Gao Yisen” sanay, raod sa mikerid to finawlan miliso’ to patalaan i Ciayisi ssifo, misingsi to Sanmincuyi sakapot no kapah, ato micikeroh to midimokosay sakarihaday no Alisan niyaro’.

Orasaka, mapaocor no itiyaay citodongay to kalakocio no Alisansiang. Kacitodongan ningra itiya, mipalowad ci Uongu Yatauyogana to kilakilang a palomaay, saka falic macakat ko lotokay lalan, mapadama ko kaliomah a macowat. Sato i 1347 miheca 2 folad, nawhani mapidah ko pikowan ni Cenyi to citodong no Taywansen, malengat to ko 228 kalalood. Rarawrtaw sato ko syakay itiya, matahidang no nisalofay no Ciayi wiyinhuy ci Uongu Yatauyogana, maocor aca ci Tang Shouren mikerid to kapah no Cuzuko tayra i rarem midama to sakarihaday no maci itiya.

Ato tayra mmipadang to pipenec sofitay komintang, talacowa mikerid to finawlan tamdaw micamol to citodongay, nika o yincumin “finacaday ko mikowanay” sanay harateng, mala o kasasifodan to sician. Mangalef o sofitay no citodongay sifo to sapiasikaw to sakarawraw a demak, oya micoalisay a papinapina tamdaw tayra i Alisan milaliw a milimek, o kananaman to a widawidang nasa ci Uongu Yatauyogana hamhamen ningra, nika ikor sato mapakokot to sakaciraraw noni a demak.

Itini i 1952 miheca 9 folad 10 romi’ad, mapakokot to mikihatiyaay to mangahay sakapot saan a marofo, itira i Taypi sofitay marofo cingra. Tangasa to i 1954 miheca 4 folad 17 romi’ad pakayni i miliyangay tatiihay (Fiti panluan cui) kaciraraw a patayen, 46 ko mihecaan itiya.

Itiya 80 to’ek mihecaan matedal palasawad to ko pienec to Taywan i, o salaloma’an ni Uongu Yatauyogana misacikacikay to ko finawlan to sakalali’ayaw palasawad to pakayniay demak.

Pinaay to mihecaan ko pisa’icel, itiya to mirerid ko sifo citodongay o sician a patelac a demakan, o sincenyin wencienhuy pasadakay to ’orip a demak ni Uongu Yatauyogana.

Tona pinapina miheca o hakasi saki ni Uongu Yatauyogana a todong mikingkiw macowat, o Soranokotowari daykako no Dipong patireng to “Uongu Yatauyogana kingkiwkay”, pasadak mikingkiw to tilidan.

### Pinengnengan (參考)
1.巴蘇亞‧博伊哲努（浦忠成），

2.《政治與文藝交纏的生命：高山自治先覺者高一生傳記》；

3.阿里山鄉公所，《阿里山鄉志》；

4.陳素貞，〈魂魄永遠守著山川家園〉、〈高一生的背景資料〉，《臺灣文藝》第2期） 

5.嘉義縣志‧卷十二‧人物志

### Pawacayay (提供):
50 to’ek mihecaan tomeli’ay ka’angian demak papitiyolay yofayof (五十年代白色恐怖案件平反促進會)